钦定古今图书集成/理学汇编/字学典/第078卷 > 王氏法书苑 > 《书瘗鹤铭后》前人
## 钦定古今图书集成/理学汇编/字学典/第078卷 > 王氏法书苑 > 《书瘗鹤铭后》前人

《瘗鹤铭》在润州焦山下，初刻于崖石，久而崩摧，覆压
掩没，故不复得其全文。余尝怪唐人尚书学，而此铭
字特奇伟，宜世赏爱，而卒不见传于人。自张怀瓘、张
爱宾、徐浩论书，备有古今字法，亦不见录。考其岁月，
虽不可得，然此山之摧裂圮垝，莫知何时。而是书压
覆其下，知其刻已久，但隐没石间，自昔或未知之，然
其刻画亦幸至今尚完。欧阳文忠公以旧记称王羲
之书为非，又疑顾况自号华阳真逸，谓此书类颜太
师。沈存中直谓顾况所书如何碑书篆者，上皇山樵
也，则谓况书不可也。往时邵兴宗考次其文，阙四十
二字而六字不完，又有六字不知其次。其后张与自
力求之，摹两山间，其阙字三十有五，不完者七，而又
别得十二字，与兴宗不同。昔刁景纯就《金山经》庋中
得唐人于经后书瘗鹤文，以挍兴宗、子厚，其字错杂，
失序多矣，宜直示之。惟“将进宁”则不可究，今并列序
之来者可以考矣。《文忠集古录》谓得六百字。今以石
挍之，为行，凡十行，为字廿五，安得字至六百？疑书之
误也。余于崖上又得唐人诗。诗在贞观中已刻铭后，
则“铭”之“刻”，非顾况时可知，《集古录》岂又并诗系之耶？